
FRONTERANAN MARITIMO CU VENEZUELA A 
HABRI OFICIALMENTE 


Despues di hopi deliberacion y negosacion, na unda cu a yega 
na palabracionnan concreto cu Venzuela di e condicionnan, 
e frontera maritimo cu Venezuela oficialmente a habri dia 1 di 
mei. Prome Minsiter Evelyn Wever-Croes a indica cu e frontera 
aereo ainda no tin fecha pa habri esaki. Pa esaki ainda falta 
hopi negosacion y deliberacion. 


Prome Minister a indica cu tin condicionnan hopi estricto 
pasobra ta importante pa tin bon control. Entre otro, e barconan 
cu ta bin di Venezuela ta bin bou di un agencia na Aruba. Esaki 
kiermeen cu niun barco ta permiti pa yega Aruba pa bende 
producto na Aruba sin instruccion y responsabilidad di un 
agencia na Aruba. E tripulante di e barco no tin Visa pa por 
drenta Aruba por lo tanto nan por keda 48 ora riba Aruba sin 
cu por sali for di e tereno di Waf. 

Te cu awo desde cu frontera maritimo a habri, no tin ningun 
barco cu a drenta ainda y haci uzo cu frontera ta habri 
oficialmente. Tin varios papeleo na Venezuela y na Aruba pa 
cumpli cu ne cu ta tuma tempo. “Talves den e dianan nos dilanti 
nos por cuminsa importa fruta y berdura, comestibel, material 
di construccion, entre otro, na prijsnan mas barata cu nos ta 
hayando actualmento cu lo por yuda cu e peso di costo di bida 
halto cos tin na Aruba. 


“Cu poder di Dios nos ta logra, dentro di poco e barconan ta 
cuminsa yega Aruga. Gobierno di Aruba tin tur confiansa cu 
e palabracionnan cu nos a haci ta di tal indole cu e ta sigur 
pa habri e frontera maritimo y siguientemente lo cuminsa 
deliberacionnan pa habri e frontera aereo tambe. Ainda no tin 
un fecha stipula pa esaki pasobra e ta algo cu mester wordo 
regla hopi bon prome cu e wordo implementa”, Prome Minister 
Evelyn Wever-Croes a duna di conoce. 

Riba e fecha di 4 di mei, tur aña den 
Reino Hulandes ta conmemora esnan 
cu a fayece durante e di dos 

guera mundial. 


Nos gratitud na nos balentenan mester 


ta semper sin limite! 


Gabinete Wever-Groes || 


y 

REMEDIA DUMP ILEGAL NA MATADERA 


4 di mei mainta, diferente 
instancianan a uni hunto pa atende cu e situacion di e dump 
ilegal na Matadera. E area aki for di hopi aña caba a bin ta 
ocasiona molester na henter e bisinidario y ultimo a wordo 
cendi na candela cual ta trece peliger pa no solamente e area 
di Matadera pero tambe medio ambiente. 


Minister Arends a presenta na e sitio unda a constata 
molester y peliger cu esaki ta trece cu ne ora ciudadanonan 
conscientemente haci e decision pa benta nan desperdicio afo 
na luganan cu no ta asigna pa esaki. Ta bolbe haci yamada 
na comunidad pa tene Aruba limpi, haci uzo di e luganan cu 
ta asigna pa deposita bo desperdicio. Por haya informacion 
unda pa benta sushi riba www.trashtocasharuba.org. Tambe 
tin cu remarca cu sushi di cas cual ta bo bari di sushi, ta keda 
wordo recogi door di e compania cu abo como ciudadano a 
kies. "Dump ilegal no ta aceptabel y no ta e manera pa atende 
cu bo desperdicio", minister Arends ta enfatisa. 


E dump ilegal na Matadera ta un di e varios nan cu a bin ta crea 
durante afianan y cu tambe ta den e kehonan cu a wordo ricibi 
via e aplicacion di FIXI. Fixi ta un aplicacion unda ciudadanonan 
por entrega keho via e plataforma pa e.o. dump ilegal, holo 
malo y asina departamentonan cu ta resorta bou di Ministerio 
di Naturalesa por trece solucion. E situacion di Matadera ta un 
di e kehonan cu ta exigi cooperacion di diferente stakeholders. 
Un situacion di un forma primitivo di atende cu desperdicio, 
uno cu no ta cuadra cu e vision di Minister Arends y tampoco 
cu tempo moderna cu nos ta bibando aden. Aruba ta cambia su 
maneho di desperdicio for di benta sushi den habri pa uno cu 

ta procesa sushi, teniendo na cuenta e herarkia di despercio. 
Un cambio cu ciudadanonan tambe mester tene nan mes na 


+ 


dje cu ta na bienestar di ful Aruba. E responsabilidad comparti 
pa reduci, reuza y recicla. 


For di Ministerio di Naturalesa, Directie Natuur en Miliue ta 
encarga pa traha riba un 'Terms of Reference' cual ta e 
puntonanan cu un compania mester cumpli cu ne pa por sanea 
e area nan di e dump ilegalnan. Unabes DNM tin esaki cla, e 
siguiente paso ta pa bay un openbare aanbesteding. 


Palabra di gradicimento ta bai na DOW y Bureau City Inspector 
cu a percura pa cera acceso na e area aki y haci esaki limpi. For 
di parti di sector priva, nos ta gradici Torres pa a habri acceso 
na e tereno, unda Dijkhoff Cleaning & Services N.V. a pone nan 
ekipo disponibel y tambe Ecotech cu a provee calichi. Sigur un 
tremendo colaboracion entre departamentonan di gobierno y 
sector priva cu a uni forsa pa remedia e situacion den e area 
di matadera. 

Minister di Turismo y Salud Publico sr Dangui Oduber ta logra 
sera un otro acuerdo importante den cuadro di mehoracion 
di producto Aruba. Diaranson anochi na Hyatt Place a tuma 
lugar e firmamento di MOU entre gobierno di Aruba, APA y 
ATA. Den e anochi ceremonial aki tabata tin varios mandatario 
y miembronan di Parlamento presente di cual nos Minister 
President sra. Evelyne Wever-Croes a hiba palabra y tambe 
Minister Oduber. 


E MOU aki ta bay haci posibel pa cuminsa sondea e 
posibilidadnan pa e ex edificio di DOW bira e oficina principal 
di APA y un visitor inspiration center di ATA. Minister Oduber 
a duna di conoce cu e proceso aki tabata uno cu a tuma su 
tempo y pesey e ta considera esaki uno hopi special. 


Proyecto EX edificio DOW 

APA ta bay tuma e edificio di DOW over, renoba esaki completo. 
Como esaki ta un edificio basta grandi ta bay comparti e edificio 
di manera cu e piso 2 ta bira oficinanan di APA. Aruba Tourism 
Authority (ATA) ta bay bay huur piso 1 di e edificio aki y lo bay 
converti e piso aki den un Visitor Inspiration center pa brinda 
informacion na nos bishitantenan, inspira nan y tambe atende 
cu nos turistanan crusero. 

Vision y Maneho 

Minister Oduber su vision y maneho den turismo ta basa riba 
keda haci inversionnan continuo den producto Aruba. Pa di 
e manera aki keda stimula Aruba su economia y sigui crea 
oportunidadnan nobo pa nos comunidad. Aruba ta un bon 
producto y di calidad. Pero pa mantene nos mes competitivo 
e ta di vital importancia pa keda haci inversionan continuo 
den nos producto y esey ta locual cu ta wordo haci tambe, e 
mandatario ta expresa. 


Minister Oduber ta contento cu despues di un proceso largo 
caminda mester pidi hopi consehonan huridico, un pandemia 
cu a para tur desaroyo pa 2 aña, porfin ta logra yega na un 
acuerdo. Riba 14 di maart 2023 conhuntamente cu Director 
di APA, CEO di ATA, DOW y Monumentenbureau a haci un 
recorido den e edificio di ex DOW. Pa asina haya un bista di e 
estado di e edificio. Danki na un vision tin un MOU awe firma 
cu ta bay renoba un edificio monumental cu tin 15 aña bandona 
den nos centeo di cuidad. 


Minister Dangui Oduber a dirigi palabranan di gratitud na e 
team di su ministerio pa traha riba e proyecto aki. A duna danki 
na Minister-President pa dune e confiansa y tambe pa kere den 
e proceso, a gradici coleganan den ministeraad pa sostene e 
proyecto aki. Finalmente un danki na APA NV y ATA pa hunto 
bay realisa un hoya di proyecto pa Aruba cu nos tur por ta 
orguyoso di dje. 


BUSINESS MATCH 

Geoffrey Wever 


MINISTER 


MAKING EVENT: 


EXPLORANDO POSIBILIDADNAN COMERCIAL 
ENTRE ARUBA Y VENEZUELA 


Parti di maneho economico di Minister Geoffrey 2 
Wever ta pa fortifica lasonan comercial cu paisnan . 


serca pa mehora seguridad di cuminda, stabilisa 
costo di bida, y promove (diverso) actividad 
economico. Awo cu frontera maritimo a habri entre 
Venezuela y Aruba 1 di mei ultimo, e mandatario kier 
cuminsa explora posiblidad pa amplia relacionnan 
comercial entre Aruba y nos pais bisifia, Venezuela. 


Seguridad di cuminda ta importante. Un suministro 
consistente y suficiente di cuminda, di calidad 
nutritivo ta esencial pa mantene nos poblacion 
saludabel. Costo di bida ta un factor critico pa 
calidad di bida, y e prijs di cuminda ta un factor 
principal. Beneficionan di comercio cu paisnan 
serca ta conduci na reduccion di costo di transporte, 
y asina lo yuda baha prijs di productonan, y ta yuda 
acelera respons ora di crisis alimenticio, unda 
rapides ta crucial. 

Gobierno di Venezuela a presenta un lista di producto cu 
capacidad pa exportacion y nan disponibilidad. Pa es motibo, 
a cuminsa sondea manera pa reestablece e lasonan comercial 
cu Venezuela, cu pa hopi tempo tabata importante pa nos Pais. 


Venezuela su capacidad di exportacion den ultimo añanan a 
crece y a logra crea lasonan comercial cu paisnan desaroya cu 
ta conoci di tin exigencia halto pa ricibi producto di exportacion, 
manera Union Europeo por ehempel. Pisca, cabaron, kreeft 
y otro crustaceonan tabata e importacionnan principal for 
di Venezuela (€ 172 miyon, +19,4%), sigui pa bebidanan 
alcoholico (+45%) den 2022 pa dicho Paisnan. Mientrastanto, 
Hulanda tabata e di dos importador mas grandi (18,5% di e 
importashonnan total) den 2022. 


Na mes momento, exportacion for di Union Europeo pa 
Venezuela tambe a subi 44,1% aña pasa (€ 534 miyon). 


Makinaria, ekiponan electrico y plastic tabata e exportacion 
nan principal. Italia, Spaña y Alemania tabata e exportadornan 
principal (60,4% di e exportacion total). Hulanda tabata na di 
cinco luga (7,2%) den 2022. 


Minister Wever kier organisa e prome “Business Matchmaking” 
Virtual entre Venezuela y Aruba den un setting caminda 
exportadornan Venezolano, lidera pa Exportaciones Falcon, 
por intercambia cu sector comercial local ariba e posibilidadnan 
pa reestablece laso comercial entre Venezuela y Aruba. Via un 
plataforma virtual interactivo participantenan nan di Venezuela 
y Aruba por conecta y crea e oportunidad nan di colaboracion 
pa haci negoshi. 


Pa esnan interesa den participa na e “Business Matchmaking 
Event”, por tuma contacto cu nos via email info.minezcdo@ 
gobierno.aw pa ricibi mas informacion con por participa na e 
prome sesion aki. 

A RICIBI PRESENTACION AMPLIO DIE 


HALLAZGONAN DI E COMISION ENCARGA CU 
E TEMATICA DI ABUSO DOMESTICO 


Diahuebs mainta, Minister di Husticia y Asuntonan Social Sr. 
Rocco Tjon a reuni cu “Adviescommissie Huiselijk Geweld”, 
un comision cu su obhetivo ta pa brinda conseho riba e topico 
di abuso domestico. Manera ta conoci algun tempo atras, 
Ministerio di Husticia y Asuntonan Social a sera un MOU cu 
Fundacion Contra Violencia Relacional (FCVR), basa riba e 
hecho cu nan ta enfoca mas riba e parti di abuso domestico, 
specificamente e parti di registracion y educacion. A base di 
esakia palabra pa institui e comision “Adviescommissie Huiselijk 
Geweld, y awe a ricibi un presentacion di e hallazgonan. 
Minsiter Tjon a expresa cu e ta sumamente satisfecho di a 
presencia e avansenan cu nan a haci pa loke ta e tematica aki, 
principalmente e avansenan den Cuerpo Policial. 


Diahuebs mainta, e representante di Cuerpo Policial Sr. Leer a 
presenta e proceso di con nan lo bay hinca e hallazgonan den 
otro, como tambe a ilustra con cada paso den e proceso aki 
ta bay wordo exponi den e organisacion pa di e forma aki, na 
prome luga, por brinda un miho servicio na victimanan di abuso 
domestico, pero tambe tene cuenta cu e parti di registracion y 
e parti di presenta un caso di abuso domestico dilanti huez. 
Mester bisa cu tin diferente otro desaroyo andando, entre otro 
tin dos medico forensico cu tin un rol hopi importante den e parti 
aki, pero tambe demas stakeholders a presenta otro puntonan 
cu tambe ta importante pa loke ta opleiding. A base di esaki a 

diseña un opleiding specificamente pa Cuerpo Policial entre 
otro, cual ta ensera un training pa tur e Agentenan Policial, pa 
asina crea e conscientisacion necesario riba e topico aki. 


Siguientemente, e comision lo bay traha un mapa den cual 
tur e diferente servicionan cu cada stakeholder ta brinda pa 
victimanan di abuso domestico, ta bay wordo “in kaart gebracht”, 
pa asina victimanan di abuso domestico por sa na unda pa 
acudi. Tambe, e mapa aki lo bay wordo comparti cu tur e 
diferente organisacionnan, pa di e forma ey cada organisacion 
por brinda un miho servicio na e victima. Por ultimo, nan ta 
trahando riba un “referral pathway”, cual ta basicamente un 
mapa di e pasonan cu mester tuma, ora di referi un victima, 
pa di e forma ey brinda un miho servicio como tambe miho 
atencion na e tipo di casonan aki. 


E Mandatario a indica cu, durante e reunion, a dicidi di 
prolonga e comision aki, pa asina sigui traha riba e diferente 
productonan cu ta necesario, y esaki lo bay wordo amplia 
den e futuro cercano. Asina tambe, a gradici e comision, cual 
ta consisti di diferente stakeholders, entre otro CEDEHM, 
Bureau Sostenemi, FCVR, HIAS, Cuerpo Policial y Ministerio 
di Husticia y Asuntonan Social. E comision aki lo bay wordo 
amplia den e futuro cercano. 

Diasabra merdia 

Field na Santa Cruz pa presencia All Star Game Liga Central 
Braulio Wester. Mandatario di Deporte a pasa pa duna 
sosten na nos hobennan. Liga Central Braulio Wester tin seis 
(6) ekipo afilia; Aruba Tiger, Grasshoppers, Red Machine, 
Rockets, Sabana Grandi Jets y Stars. All Star Game tabata 
pa tur division den “Little League”. Un evento deportivo hopi 
ameno, yen di alegria pa nos muchanan. Mayornan presente 
apoyando y dunando sosten na nan yiunan. 


MINISTER 

Minister Endy Croes ta gradici FLPD cu a brinda nan 
contribucion pa yuda drecha y traha e veld chikito. Alabes 
mandatario di Deporte ta gradici Tigers Baseball Organization 
pa duna nos mucha- y hobennan e oportunidad pa practica 
deporte. Danki na tur coach- y boluntarionan cu a haci e All 
Star Game posibel y exitoso. Cu disciplina, deseo, dedicacion 
y determinacion boso ta logra. 

MINISTER ENDY CROES A BISHITA 
KITE BATTLE 2023 


Fin di siman pasa, en conexion cu Dia di Rey, a realisa 
competencia di hisamento di fli mas grandi pa aña 2023. Tres 
dia di competencia organisa pa Extreme Next Level Kite Flyers 
di Aruba y Curacao. E participantenan a competi den diferente 
categoria. Minister Endy Croes a bishita Pepsi Field na San 
Nicolas pa presencia e evento aki. Un evento bon atendi, yena 
cu ambiente y creatividad. 


Minister Endy Croes ta felicita organisadonan Sr. Chavier 
Martina y Sr. Edsel Calister, como tambe tur patrocinado y 
boluntario cu a haci e evento aki uno sumamente exitoso. 
Palabra di pabien na tur participante y specialmente e 
ganadonan. 

REALISACION DI ARUBA HYDROGEN VALLEY 
Vie AAA BA EN EO PAYO EPA CE Y | ÑU O hr EN Y PMA a Ee £ 
Manera cu Minister Glenbert Croes recientemente a 
anuncia, e compania identifica pa asisti Aruba den e 
proceso di realisacion di Aruba Hydrogen Valley ta 
Acciona Energia di Spaña, cu representantenan na e 
momentonan aki ta na Aruba, confirmando e compromiso 
cu Gobierno di Aruba tin pa realisa e proyecto aki. E 
industria Energetico aki lo trece boost economico pa 
nos Pais, boost laboral creando mas cupo di trabou y lo 
rebiba San Nicolas, creando e di dos pilar economico pa 
Aruba. 


Sin ningun clase di fanfaria ni fiesta, Acciona Energia a 
yega Aruba. Mientras tanto a reuni cu RDA. E delegacion 
consistiendo di Acciona Energia, Utilities, RDA, WEB, 
ELMAR y e titular di Energia mes, a haci “site inspection' 
riba e tereno di RDA pa identifica den cual parti di e - 
teritorio di RDA e Aruba Hydrogen Valley lo wordo ubica. 


Hidrogeno ta e energia di futuro, clave den 
decarbonisacion. Pa e futuro di e generacionnan cu ta 
sigui nos, nos mester tuma e pasonan awe pa sigura 
cu nan por tin un pais y un mundo limpi. Ta nos deber 
pa minimalisa te yega na e punto di eleminacion total di 
HFO — Heavy Fuel Oil cu ta e contaminador mas grandi 
di nos medio ambiente. 


Durante e reunion Acciona Energia a haci un presention | 
di e vision di nan empresa. Acciona Energia ta presente 
na mas di 40 pais rond mundo den 5 continente cu 
energia renobabel, cu 45 mil trahado y cu ta produci 24 
TWH (Tera wattt hour) pa aña. 


Corectamente manera e mandatario a expresa: “Aruba 
ta canando rumbo su futuro nobo haciendo e Aruba 
Hydrogen Valley #ArubaH2Valley un realidad. E Futuro 
nobo energetico pa Aruba ta awor”, dje forma aki 
poniendo accion tras di su palabranan. 

FPNA Y DNM TA INVITA PUBLICO PA ANOCHI 
INFORMATIVO TOCANTE MALESANAN DI CORAL 


Want to learn more about 


would like to extend an invitation to the community 
of Aruba to join us as we share more about 
Stony Coral Tissue Loss Disease, a disease affecting 


Thursday, 4 May 2023 


Location: MFA Paradera 
Time: 7:00PM - 8:30PM 


Friday, 5 May 2023 


Location: MFA Savaneta 
Time: 7:00PM - 8:30PM 


Coral Diseases? 


Fundacion Parke Nacional Aruba and Directie Natuur en Milieu 


coral reefs across the Caribbean and Aruba potentially too. 


fe DIRECTIE Participation is free! 
A ) NATUUR For more information, please contact 
ARUBA 8 MILIEU marinepark@arubanationalpark.org 


Directie Natuur en Milieu (DNM) departamento encarga cu 
duna conseho riba maneho di naturalesa y medio ambiente 
pa Aruba, conhuntamente cu Fundacion Parke Nacional 
Aruba (FPNA), un fundacion independiente encarga cu e 
conservacion y maneho di areanan terestre y marino proteha 
na Aruba, ta invita comunidad cu ta interesa di sa mas di e 
malesanan cu ta afectando hopi coralnan den e region di Caribe 
y cu probablemente a wordo observa na Aruba recientemente. 


Algun luna atras DNM y FPNA a informa comunidad di e 
potencial cu algun coral lo ta afecta pa malesa den area di 
Boca Catalina. DNM y FPNA a realisa algun sondeo durante 
transcurso di e lunanan pa observa esaki nan. Aki a haci 
sondeo riba e coralnan y a saca potret, pa asina determina 
cua ta e coralnan cu lo ta afecta of no pa malesa di coral e.o. 
yama Stony Coral Tissue Loss disease. 


E situacion di un cantidad di ‘star corals’ y di ‘brain corals’ 
tawata den un estado critico, pero no por a determina si ta trata 
di e malesa menciona of otro malesa. Locual si a determina ta 
cu hopi di e coralnan den e area aki ta morto desde un tempo 
caba. DNM y FPNA conhuntamente cu algun partner local, a 
bini hunto un biaha mas pa sigui cu monitoreo. Tambe DNM y 
FPNA a institui un ‘werkgroep’ y tambe tin planea trainingnan 
cu dive centers pa monitorea coralnan den otro areanan tambe. 


Kico a wordo haci? 

E werkgroep ta consisiti di FRNA, BRA, Directie Scheepvaart, 
DLVV y a traha riba un Standard Operating Procedure (SOP) 
pa prepara di antemano prome cu cu malesanan agresivo 
manera Stony Coral Tissue Loss Disease yega Aruba. DNM 
y FPNA ta den contacto continuamente cu partnernan den 
region y internacional manera Atlantic and Gulf Rapid Reef 
Assessment (AGGRA) y ‘MPA Connect’ pa determina e 
condicion di e coralnan. Lastimamente, na islanan Boneiro y 
Corsou ya e malesa a wordo raporta y a determina cu e ta 
presente. Tambe conhuntamente cu asistencia di Ministerio 
di Naturalesa (MinTINO) a traha un video di demostracion 
con ta realisa e protocol pa decontamina ekiponan di buceo y 
snorkel pa prevencion. E workshops pa diversnan ta planea pa 
e dianan venidero despues di e nochi informativo. 


Anochi di informacion pa comunidad 

Nos ta invita tur divers, esnan cu ta snorkel, piscado y 
comunidad completo pa asisti na e anochinan informativo, 
na unda nos lo comparti mas di e malesanan di coral cu ta 
presente den Caribe y con pueblo por asisti den combati e 
malesanan. Diahuebs 4 di mei na MFA Paradera di 7or pa 
8:30 di anochi of diabierna 5 di mei na MFA Savaneta mesun 
orario nos lo splica e situacion y con nos tur por yuda. 

Por tuma contacto na marinepark@arubanationalpark.org 
pa mas informacion. 


Union ta importante pa cualkier sociedad pasobra 
e ta e base di forsa, poder, guia, curashi y 
desaroyo. Union ta provee un fuente constante di 
motivacion positivo y e ta e vinculo pa logronan 
grandi. Esey ta loke Aruba a demostra, den union 
y cu positivismo a logra recuperacion despues di 
varios crisis tras di otro. 


2023 ANA DI UNION Y POSITIVISMO! 


